Miercus 27 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Galazians
Cjapitul 3
La justificazion e ven de fede, no des oparis de leç
3 1 Stupidats di galazians! Cui àial mai podût striâus, propit vualtris che us è stât presentât denant dai vôi Gjesù Crist metût in crôs? 2 O varès gust di savê dome chest di vualtris: vêso vût il Spirt midiant des oparis de leç o scoltant la peraule de fede? 3 Sêso propit tant cence sintiment, tant pôc inteligjents? Dopo di vê scomençât cul Spirt, laiso cumò a finîle cu la cjar? 4 Vêso provadis tantis robis e tant grandis propit par dibant? Fossial almancul par dibant! 5 Duncje chel che us dà il Spirt cence culumie e al opere meracui framieç di vualtris, fasial dut chest par vie des oparis de leç o par vie ch’o vês scoltade la peraule de fede?
6 Al è cussì che Abram i à crodût a Diu e chest i è stât metût in cont di justizie . 7 Tignît a ments alore che a son fîs di Abram chei ch’a vegnin de fede. 8 E la Scriture, proviodint che Diu al varès justificâts i paians midiant de fede, i veve za contade a Abram cheste buine gnove: Midiant di te a saran benedîts ducj i popui . 9 Di mût che chei che si fondin su la fede a son benedîts cun Abram ch’al à crodût. 10 Di fat ducj chei che si fondin su lis oparis de leç, a son sogjets a une maludizion, parcè che al è scrit: Maladet chel che nol sta a dutis lis peraulis di cheste leç e no lis met in vore . 11 Che nissun di chei ch’a restin te leç al sedi justificât, al è clâr, parcè che il just al vivarà midiant de fede . 12 La leç però no ven fûr de fede, ma chel ch’al fasarà chestis robis al vivarà midiant di lôr . 13 Crist nus à sfrancjâts liberantnus de maludizion de leç e deventant lui maludizion pal nestri ben, come ch’al è scrit: Maladet chel ch’al è picjât suntun len , 14 par che in Crist Gjesù la benedizion di Abram ur rivàs ai paians, di mût ch’a podessin cjapâ par fede il Spirt che ur jere stât imprometût.
La benedizion a Abram
15 Fradis, o feveli propit a om vie. Nissun nol scancele o nol fâs zontis a un testament ch’al è stât fat bon, ancje s’al è di un om. 16 Poben lis promessis a son stadis fatis a Abram e a la sô dissendence. Nol dîs: “e a lis sôs dissendencis”, come se si tratàs di un grum di lôr, ma a la tô dissendence , come se si tratàs di un sôl, tant a dî di Crist. 17 O vuei dîus chest: la leç, rivade cuatricent e trente agns dopo, no pò scancelâ un testament che Diu lu veve za fat bon prime, scancelant cussì la promesse. 18 Parcè che se la ereditât e je leade a la leç, no je plui leade a une promesse; ma Diu al à regalade la sô gracie a Abram midiant di une promesse.
La funzion provisorie de leç
19 Alore par ce ise la leç? E je stade zontade par colpe des ribelions, fin che no fos rivade la dissendence che e veve vude la promesse, mandade fûr midiant dai agnui, a mieç di un mediatôr. 20 Ma se si trate di une persone sole nol esist mediatôr; e Diu al è un sôl. 21 La leç vadie alore cuintri des promessis di Diu? Mai vie po! Se in efiets e fos stade dade une leç in grât di dâ la vite, la justificazion si le varès vude propit te leç. 22 Ma la Scriture e à inclostradis dutis lis robis cul pecjât, di mût che la promesse che e ven de fede in Gjesù Crist ur rivàs a di chei ch’a crodin come regâl.
23 Prime ch’e rivàs la fede, o jerin vuardeâts come presonîrs sot de paronance de leç, in spiete di chê fede che si sarès pandude. 24 E cussì la leç e je deventade par nô come un mestri fintremai a Crist, par ch’o fossin justificâts par vie de fede. 25 Une volte rivade la fede, no sin stâts plui sot de paronance dal mestri. 26 Di fat o sês ducj fîs di Diu in Crist Gjesù midiant de fede; 27 parcè che ducj vualtris ch’o sês stâts batiâts in Crist, si sês riviestûts di Crist. 28 Nol esist plui ni gjudeu ni grêc, nol esist plui ni sotan ni libar, nol esist plui ni om ni femine: ducj vualtris o sês une persone sole in Crist Gjesù. 29 Se duncje o sês di Crist, alore o sês dissendence di Abram, erêts seont la promesse.
Notis:
- 3,2 - I dons dal Spirtu Sant ju vevino vûts lant daûr de leç? E Abram no jerial deventât just midiant de fede prin che de leç?
- 3,6 - Gjen 15,6; Rm 4,3.
- 3,7 - Ancje i paians a deventaran juscj al impâr di Abram e a saran fîs dal pari di chei ch’a crodin, vadì di Abram (Gjen 12,3).
- 3,10 - Dt 27,26. La leç e maludìs chei che no le metin in pratiche ma però no ti dà une man par metile in pratiche; no fâs deventâ juscj denant di Diu e no rive a sfrancjâ des maludizions ch’e dà, a preference de fede.
- 3,12 - Lv 18,5.
- 3,13 - Crist al à cjapât sù la maludizion de leç fasintsi inclaudâ sul len de crôs e sfrancjantnus dal dut.
- 3,15 - “Promesse”, “aleance”, “testament”, “pat” tal lengaç de Bibie a son compagns.
- 3,16 - Gjen 12,7.
- 3,19 - Pauli al dîs tant ben che mâl de leç. Cualchi volte le presente tant che capare dal boncûr di Diu e cualchi volte invezit tant che il prin ton de sô rabie.
- 3,20 - Mosè al è il mediatôr, il missete, ma la promesse le à fate Diu in persone, che no i coventin mediatôrs.
- 3,21 - La leç e comande ma no dà la fuarce par meti in pratiche il comant.
- 3,26 - Par chei ch’a son dutune cun Crist no à valôr nissune diference di chest mont. Sot vie e torne fûr l’idee dal “cuarp di Crist” (viôt 1 Cor 12,13).
fur_Latn fur_Latn fur_Latn cat_Latn fur_Latn ast_Latn lit_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn zsm_Latn fur_Latn fur_Latn ltg_Latn fur_Latn fur_Latn fur_Latn fur_Latn fur_Latn fur_Latn fur_Latn